Моррисон Тони

Моррисон Тони (18. 2. 1931-жылы туулган, Лорейн, Огайо) – америкалык жазуучу. 1949-жылы Гарвард университетине кирип, 1955-жылы Корнелль университетин бүтүргөн. Анын романдары ак адамдардын социалдык жана маданий чөйрөсүндө жашаган кара америкалыктардын тарыхый тажрыйбасы туурасында баяндайт. «Көпкөк көздөр» (1970) романында атасы зордуктап салган Пекола Бридлавдын бир жылдагы жашоо-турмушун сүрөттөйт. «Сула» (1974), «Соломондун ыры» (1977), «Таяк жеген наристе» (1981), «Сүйгөн жар» (1988), «Джаз» (1992) романдарында жазуучу негрлердин турмушуна болгон азыркы кездеги көз караштарды кенен талдоого алат. Эсселери, публицистикасы, балдар үчүн китептери бар. Нобель сыйлыгынын лауреаты (1993). Чыгармалары: Песнь Соломона. М., 1999; Жалость. М., 2010.
Категория:Инсандар 
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7